9. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Δ. 1594 της 4/23 Φεβρ. 1966 (ΦΕΚ Β΄ 107) Περί τρόπου βεβαιώσεως και εισπράξεως της υπό του άρθρ.2 του Α.Ν. 2087/39 «περί οργανώσεως υπηρεσίας καυσίμων υλών παρά τω Υπουργείω Σιδηροδρόμων και αυτοκινήτων» ως τούτο ετροποποιήθη και συνεπληρώθη μεταγενεστέρως προβλεπομένης εισφοράς επί των υγρών εν γένει καυσίμων. Έχοντες υπ' όψιν α)τας διατάξεις του άρθρ.2 του Α.Ν. 2087/39 «περί οργανώσεως υπηρεσίας καυσίμων υλών παρά τω Υπουργείω Σιδηροδρόμων και Αυτοκινήτων», ως τούτο ετροποποιήθη και συνεπληρώθη μεταγενεστέρως, δι’ ων επεβλήθη εισφορά επί των υγρών εν γένει καυσίμων, προς κάλυψιν των δαπανών της ειδικής υπηρεσίας καυσίμων υλών, β)τας διατάξεις της παρ.6 του άρθρ.13 του Νόμ. 4256/62 δι’ ων ωρίσθη ότι η κατά τα ανωτέρω εισφορά καταβάλλεται υπό των Εταιρειών Εμπορίας και διανομής πετρελαιοειδών κατά την διαδικασίαν του Α.Ν. 660/37 «περί του φόρου κύκλου εργασιών», γ)τας διατάξεις του άρθρ.8 παρ.1 του Ν.Δ. 4485/65 «περί μεταβολής του φόρου καταναλώσεως επί της βενζίνης και περί τρόπου προσδιορισμού των δαπανών διακινήσεως των υγρών καυσίμων και των άλλων διατάξεων» δι’ ων ορίζεται ότι η υπό του άρθρ.2 του Α.Ν. 2087/39, ως ετροποποιήθη και συνεπληρώθη μεταγενεστέρως, προβλεπομένη εισφορά επί των υγρών εν γένει καυσίμων, αποτελούσα δημόσιον έσοδον και ανερχομένη εις δραχ. 1,80 κατά μετρικόν τόννον, βεβαιούται και εισπράττεται εφ’ εξής εν τοις Τελωνείοις κατά το ειδικώτερον δι’ αποφάσεως ημών ορισθησόμενα, αποφασίζομεν: Άρθρ.1.-Η δυνάμει των διατάξεων του άρθρ.2 του Α.Ν. 2087/39 «περί οργανώσεως υπηρεσίας καυσίμων υλών, παρά τω Υπουργείω Σιδηροδρόμων και Αυτοκινήτων», ως ούτος ετροποποιήθη και συνεπληρώθη μεταγενεστέρως, επιβληθείσα εισφορά επί των υγρών εν γένει καυσίμων, ήτοι των ειδών των εδαφ. Α, Β, Γ, Δ, (πλην του υπεδαφ. Ι) Ε και Ζ΄ της κλάσεως 27.10 του ήδη ισχύοντος Δασμολογίου ανερχομένη εις δραχ. 1,80 κατά μετρικόν τόννον βεβαιούται και εισπράττεται εν τοις Τελωνείοις επί τη βάσει του οικείου παραστατικού εισαγωγής (διασαφήσεως εισαγωγής ή αιτήσεως αναλώσεως) δι’ εκδόσεως σχετικού διπλοτύπου εισπράξεως κατά τα κεκανονισμένα (άρθρ.4 Π.Δ. της 31.8.1935) «περί τρόπου διεξαγωγής της Τελωνειακής Υπηρεσίας εν τοις Τελωνείοις κλπ». Άρθρ.2.-Η κατά το προηγούμενον άρθρον εισφορά καταβάλλεται υπό των Εταιρειών Εμπορίας και διανομής πετρελαιοειδών, αίτινες μεσολαβούσι κατά την διάθεσιν εις την κατανάλωσιν των εν τω  αυτώ άρθρω αναφερομένων υγρών καυσίμων, ανεξαρτήτως αν η διάθεσις τούτων γίνεται εις καταναλωτάς δικαιουμένους ατελείας δασμών και λοιπών φόρων δια τα καύσιμα ταύτα ή μη βαρύνουσα τελικώς τας εταιρείας ταύτας. Άρθρ.3.-Η κατά τα ανωτέρω εισφορά θα εισάγηται ως δημόσιον έσοδον υπό Κωδικόν αριθμόν 1138 και τίτλον «εισφορά δραχ. 1,80 κατά μετρικόν τόννον επί υγρών καυσίμων, βεβαιουμένη και εισπραττομένη δια των Τελωνείων, Ν.Δ. 4485/1965, άρθρ,8 παρ.1». Η παρούσα δημοσιευθήτω δια της Εφημερίδος της Κυβερνήσεως. 